Twee gorillas by Amerikaanse dieretuin het Covid-19‘n Argieffoto van gorillas in die San Diego-dieretuin in die VSA. (Foto: Mark Ralston/AFP) Minstens twee gorillas by ŉ dieretuin in San Diego, Kalifornië, het positief vir die nuwe koronavirus getoets – die eerste bekende geval van natuurlike oordrag na dié groot ape, het amptenare gesê. Twee primate het verlede week begin hoes en het sedertdien positief vir Covid-19 getoets, terwyl ŉ derde simptome begin toon, het goew. Gavin Newsom gesê. Die diere het die virus vermoedelik by ŉ asimptomatiese dieretuinwerker opgedoen, hoewel dit nog nie bevestig is nie. “Benewens ŉ verstopte neus en ŉ hoes vaar die gorillas goed,” het die wêreldbekende dieretuin se uitvoerende hoof, Lisa Peterson, gesê. “Die trop is saam in kwarantyn en eet en drink. Ons hoop dat hulle ten volle sal herstel.” Gorillas se DNS stem 98% ooreen met dié van mense en navorsing het bevind dat sommige niemenslike primate vatbaar vir Covid-19-infeksie is. Dit is nog nie bekend of die gorillas ŉ ernstige reaksie op die siekte gaan hê wat wêreldwyd reeds sowat 1,9 miljoen menselewens geëis het nie en of ander gorillas in die trop ook die siekte opgedoen het nie. Die gedeelte van die dieretuin waar die gorillas gehou word, is sedert Desember vir besoekers gesluit terwyl Covid-19-gevalle in die suide van Kalifornië aanhou styg het. Die dieretuin sê daar word van werkers verwag om persoonlike beskermingsdrag soos maskers te dra wanneer hulle naby die gorillas is.